**Erne Sabo Metodika fizičkog vaspitanja predškolske dece (Teorija i praksa)**(Visoka škola strukovnih studija za obrazovanje vaspitača, Novi Sad, 2013)

ISBN 978 - 86 - 85855 - 17 - 7

Knjiga je namenjena studentima, budućim vaspitačima predškolske dece, kao i vaspitačima u predškolskim ustanovama. U okviru Teorijskih osnova polazi se od značaja telesnog vežbanja za rast i razvoj dece. Sveobuhvatno se govori o sredstvima fizičkog vaspitanja. Razmotreni su faktori od kojih zavisi uspeh telesnog vežbanja, koji su zatim tretirani kroz uticaje koje pojedine vrste vežbi vrše na organe i organizam u celini. U poglavlju Planiranje, polazi se od osnovnih zahteva planiranja, pa do vrsta i tehnike planiranja, što se potkrepljuje primerima detaljne i sažete pripreme usmerene motorne aktivnosti. U posebnom poglavlju obrađeni su osnovni stavovi, položaji i pokreti kod tzv. prostih vežbi, kao i njihovo grafičko prikazivanje. Posebna pažnja posvećena je motoričkim sposobnostima i metodama njihovog razvoja. Struktura i metodičke osnove obučavanja sa vrstama, uzrocima i opštim principima ispravljanja grešaka koje se javljaju u toku vežbanja dece, obrađeni su u posebnom poglavlju. Najobimnije poglavlje posvećeno je vežbama koje čine programske sadržaje rada sa predškolskom decom, pri čemu se kod analize svakog oblika kretanja ističu: tehnika, uticaji na organizam, organizacija rada i metodski postupak obučavanja i uvežbavanja. Dakle, korisnici udžbenika imaju uputstva ne samo šta da rade sa decom, već i kako da rade, što u izvesnom smislu predstavlja novinu u metodičkoj literaturi za vaspitače predškolske dece. Svestrano se u knjzi obrađuju forme rada u fizičkom vaspitanju, gde je apsolutni prioritet dat pokretnoj igri. Pri tome nisu zapostavljene ni ostale forme rada. Imajući u vidu integralni razvoj predškolske dece, ukazuje se na neophodnost i mogućnosti korelacije fizičkog vaspitanja sa drugim vaspitno-obrazovnim oblastima: razvoj govora, upoznavanje okoline, razvoj početnih matematičkih pojmova, muzičko i likovno vaspitanje. U poglavlju Procena efekata fizičkog vaspitanja obrađene su procene: telesne razvijenosti, motoričkih sposobnosti i subjektivnog zadovoljstva dece učešćem u telesnim aktivnostima, što je važna tema na koju se često ( i neopravdano) zaboravlja.